Börtönt kapott a kisebbségi vezető
Helybenhagyta a Pécsi Ítélőtábla kedden jogerősen Sárközi János József, a Szekszárdi Roma Nemzetiségi Önkormányzat elnökének büntetését, akit korábban felfüggesztett szabadságvesztéssel sújtottak, mert pénzért akart lakáshoz juttatni két rászorulót.
A kisebbségi vezető 2012. októberében Szekszárdon, egy segélyosztáson találkozott a két emberrel, akik elmondták neki, hogy szeretnének a városban egy lakáshoz jutni, ehhez 200 ezer forintjuk van. Sárközi János József 150 ezer forintot kért tőlük, cserébe megígérte: elintézi, hogy két héten belül szükséglakásba költözhessenek. Azt állította, a pénz részben az önkormányzati ismerőseinek kell.
A rászorulók az összeget odaadták a kisebbségi önkormányzat elnökének, akivel kölcsönszerződést írtak, hogy ha az ügy számukra kedvezőtlenül alakul, a pénzt tartozásként követelhessék vissza. Mivel a lakást nem kapták meg, többször keresték Sárközi János Józsefet, hogy fizessen, ő azonban arra hivatkozva, hogy nincs miből, ennek nem tett eleget.
Bár a férfi nem fizetett, nem is vesztegetett meg senkit, ellenben segítséget nyújtott a szükséglakás iránti pályázat benyújtásához, s az önkormányzat szociális bizottságának ülésén kérte a grémium elnökét annak támogatására. Ez nem történt meg, de a rászorulók nem is voltak jogosultak szükséglakásra, mert már részesültek e juttatásban és tíz éven belül térítés ellenében lemondtak róla. Miután a kisebbségi vezető a pénzt később részben sem adta vissza, az egyik becsapott a rendőrséghez fordult.
Sárközi János József az ellene indult büntetőeljárás során arra hivatkozott, hogy ő a politika áldozata. A 150 ezer forintot kölcsönként kapta a két embertől, s arra azért volt szüksége, mert anyagi nehézségei voltak, összetörte az autóját és egy másikat kellett vásárolnia. Az összeget azonban kamatostul visszafizette.
A táblabíróság Makai Lajos vezette tanácsa ugyanakkor megalapozottnak találta az ügyben első fokon eljáró Szekszárdi Törvényszék határozatát, melyben a vádlottat befolyással üzérkedésben találták bűnösnek és egy év nyolc hónap, négy év próbaidőre felfüggesztett börtönbüntetésre ítélték.
Eljárás indult a két rászoruló ellen is, őket társtettesként elkövetett befolyás vásárlásának bűntettében mondták ki bűnösnek. Egyiküket 150 nap közérdekű munkára kötelezték, társát pedig - egy korábbi, próbára bocsátással zárult ügyből is kifolyólag - öt hónap, egy évre felfüggesztett szabadságvesztéssel sújtották. A büntetésük már első fokon jogerőre emelkedett.
Makai Lajos bíró a kisebbségi vezetőt érintő keddi, jogerős ítélet indoklásában egyebek mellett azt mondta: segélyért sorban álló, "ágrólszakadt" emberek nem szoktak pénzkölcsönzéssel foglalkozni, és a vádlott nem a politika, hanem a kapzsiság áldozata lett. Kitért arra, hogy a büntetés kiszabásánál enyhítő körülményként vették figyelembe Sárközi János József társadalmi szerepvállalását, súlyosító körülményként pedig azt, hogy korábban volt már büntetve, csalás miatt felfüggesztett szabadságveszést kapott.
A DK szerint a zuglói polgármester magyarázattal tartozik, miután egy fideszes politikust javasolt alpolgármesternek ahelyett, hogy a választás előtt kötött megállapodás értelmében a baloldali pártnak ajánlott volna fel egy alpolgármesteri posztot. A városrész vezetője azt írta: az önkormányzati választás előtt a zuglói MSZP, DK, Együtt, PM és az Összefogás Zuglóért Egyesület választási megállapodást kötött, amely szerint - egyebek mellett - győzelem esetén az egyik alpolgármestert a DK javasolhatja. Sajnos azonban a "demokratikus ellenzéki pártok" nem szereztek többséget a képviselőtestületben, amelybe a DK-nak egyetlen jelöltje sem került be - folytatta a polgármester, hozzátéve: ennek megfelelően DK-s alpolgármester megválasztására nem volt lehetőség.
Közölte: ezt a DK helyi szervezete tudomásul is vette, és a választást követően soha nem jelezte az erre vonatkozó szándékát. Karácsony Gergely közleményében azt kérte az ellenzéki párt országos vezetésétől, hogy "nyilvánvalóan megalapozatlan kijelentésekkel" ne rontsa azt a jó viszonyt, ami közte és a DK helyi szervezete között kialakult.
Gréczy Zsolt azt mondta, a megállapodás arról szólt, hogy ha Karácsony Gergely nyer, akkor az őt támogató pártok, vagyis az MSZP, a DK és az akkor még szövetséges Együtt-PM is egy-egy alpolgármesteri székhez jut. Hangsúlyozta, hogy az MSZP, illetve az azóta szétvált Együtt-PM-ből a PM meg is kapta a pozíciót, de a DK nem. Szomorúan veszik tudomásul, hogy Zuglóban inkább a volt polgármester, a fideszes Papcsák Ferenc korábbi helyettesét, a szintén a Fideszben politizáló Rozgonyi Zoltánt választották alpolgármesterré - közölte.
A DK szóvivője kiemelte, hogy a kerületben nem volt kényszerhelyzet, mert a "demokraták" többségben vannak az önkormányzatban. A DK a történtek után nem tart igényt az alpolgármesteri székre, de magyarázatot vár a polgármestertől - jelezte, feltéve a kérdést: mi változott azóta, hogy Karácsony Gergely választási kampányrendezvényén még Gyurcsány Ferenc DK-elnök személyes részvételét kérte?
Arra a kérdésre, hogy Hajdu László, a XV. kerület DK-s polgármestere korábban azt nyilatkozta, először fideszes versenytársát akarta felkérni alpolgármesternek, Gréczy Zsolt azt válaszolta: a két eset teljesen más, mert ott nincs többségük az önkormányzatban, így a működés fenntartása érdekében egy kényszerhelyzetben döntött erről.
Karácsony: nem volt lehetőség DK-s alpolgármester megválasztására
Mivel a tavalyi önkormányzati választáson a Demokratikus Koalíció egyetlen jelöltje sem került be a XIV. kerületi képviselő-testületbe, nem volt lehetőség DK-s alpolgármester megválasztására - közölte Karácsony Gergely polgármester (PM) az a DK szóvivőjének keddi sajtótájékoztatóján elhangzottakra reagálva. Karácsony Gergely közleményében azt kérte az ellenzéki párt országos vezetésétől, hogy "nyilvánvalóan megalapozatlan kijelentésekkel" ne rontsa azt a jó viszonyt, ami közte és a DK helyi szervezete között kialakult.
